DKD gaan ook appelleer oor Zuma-besluitOudpres. Jacob Zuma tydens ‘n vorige hofverskyning. (Argieffoto: Michele Spatari/AFP) Die departement van korrektiewe dienste (DKD) gaan ook appelleer teen ŉ besluit van die Gautengse hooggeregshof om oudpres. Jacob Zuma se vrylating op mediese parool ter syde te stel. Zuma se regspan het vroeër reeds gesê hy gaan aansoek doen om verlof tot appèl teen die besluit. Volgens die Jacob Zuma-stigting is die uitspraak “duidelik verkeerd en daar is ŉ sterk moontlikheid dat ŉ hoër hof tot ŉ heeltemal ander gevolgtrekking sal kom”. Regter Elias Matojane het Woensdag in die Pretoriase hooggeregshof beslis dat Zuma se vrylating op mediese parool onreëlmatig was. AfriForum en ander partye se dringende aansoek is teen die departement van korrektiewe dienste (DKD), die voormalige nasionale kommissaris van die DKD, Arthur Fraser, asook die oudpresident gebring. “Die besluit van die eerste respondent (Fraser), geneem op 5 September 2021, om die derde respondent (Zuma) op mediese parool te plaas, is hersien, word onreëlmatig verklaar en ter syde gestel,” lui die uitspraak. Die besluit om Zuma op mediese parool vry te laat word vervang met ŉ besluit om Zuma se aansoek daarvoor te verwerp. Die hof het voorts beveel dat Zuma moet teruggaan tronk toe om die res van sy tronkstraf uit te dien. Die tydperk wat hy op mediese parool vrygelaat was, mag boonop nie deel vorm van die 15 maande tronkstraf wat die Konstitusionele Hof hom vroeër vir minagting opgelê het nie. Nadat hy die uitspraak noukeurig bestudeer het, is die departement oortuig dat ŉ ander hof tot ŉ ander gevolgtrekking kan kom, sê die DKD. “Die DKD meen dat die hof ongelukkig die Wet op Korrektiewe Dienste verkeerd geïnterpreteer en ŉ fout gemaak het om die besluit van die nasionale kommissaris, naamlik om mnr. Zuma op mediese parool vry te laat, onreëlmatig te verklaar en ter syde te stel,” sê Singabakho Nxumalo, woordvoerder van die DKD. Volgens hom sal die departement die redes vir die aansoek om verlof tot appèl mettertyd in hofstukke uitstippel.